Informatīvais ziņojums

“Par Eiropas Savienības Vispārējo lietu padomes un Vispārējo lietu padomes (50. panta formāta) 2018. gada 27. februāra sanāksmēs izskatāmajiem jautājumiem”

**1. Eiropas Savienības Ministru padomes sanāksmes darba kārtība**

2018. gada 27. februārī Briselē notiks Eiropas Savienības (turpmāk – ES) Vispārējo lietu padomes (turpmāk – VLP) sanāksme. Darba kārtībā ir iekļauti šādi jautājumi:

1. Bulgārijas prezidentūras prioritāšu prezentācija;
2. 2018. gada 22. - 23. marta Eiropadomes sagatavošana - izvērstā darba kārtība;
3. Likuma vara Polijā.

2018. gada 27. februārī Briselē notiks arī VLP 50. panta formāta sanāksme. Sanāksmē plānots sagatavot 22. un 23. marta Eiropadomes sanāksmi 50. panta formātā, kā arī apspriest situāciju Apvienotās Karalistes (turpmāk – AK) izstāšanās no ES sarunās.

1. **Bulgārijas prezidentūras prioritāšu prezentācija**

Tradicionāli prezidentūras vadītajā pirmajā VLP sanāksmē darba kārtībā ir jautājums par prezidentūras prioritātēm. Bulgārijas prezidentūras moto ir “Stipri vienotībā”, un prezidentūras ideja ietver 3 “K” – konsenss, konkurētspēja, kohēzija. Bulgārija ir izvirzījusi četras prioritātes:

1) Eiropas un jaunatnes nākotne – ekonomiskā izaugsme un sociālā kohēzija. Bulgārijas prezidentūra strādās, lai uzlabotu ES iedzīvotāju labklājību, veicinot kohēziju, kas savukārt rada labvēlīgus apstākļus vienotībai un solidaritātei. Bulgārija vēlas rast risinājumu ne tikai Kohēzijas politikas nākotnei, bet arī Eiropas sabiedrības vispārējai kohēzijai. Viens no prioritārajiem virzieniem būs diskusiju turpināšana par ES daudzgadu budžetu pēc 2020. gada. Prezidentūra veicinās diskusijas par Ekonomikas un monetārās savienības padziļināšanu, kā arī sekmēs Banku savienības izveides pabeigšanu un Kapitāla tirgu savienības veidošanu.

2) Rietumbalkānu Eiropas perspektīva un savienojamība. Viena no galvenajām prioritātēm Bulgārijai būs paplašināšanās politika. Bulgārija turpinās strādāt, lai veicinātu Rietumbalkānu saites ar ES, īpaši ieviešot tā saukto “Savienojamības darba kārtību” transportā, komunikācijās, enerģētikā, izglītībā un digitālajā jomā.

3) Drošība un stabilitāte spēcīgā un vienotā Eiropā. Bulgārija strādās, lai uzlabotu ES iedzīvotāju drošību, stiprinot robežapsardzību un efektīvāk pārvaldot migrācijas procesus. Prezidentūra vēlas panākt progresu Kopējās Eiropas patvēruma sistēmas reformā, kas balstītos uz atbildību un patiesu solidaritāti un strādās pie tā, lai tiktu atjaunota normāla Šengenas zonas darbība. Prezidentūras laikā tiks strādāts arī ar kiberdrošības, enerģētikas un ES-NATO sadarbības jautājumiem.

4) Nākotnei svarīgā digitālā ekonomika un nepieciešamās prasmes. Bulgārija strādās, lai novērstus šķēršļus pārrobežu tirdzniecībai, kā arī nepamatotas prasības uzņēmējiem pakalpojumu sektorā. Prezidentūra koncentrēsies uz ES Digitālā vienotā tirgus izveides pabeigšanu, telesakaru regulatorā ietvara atjaunošanu, personu datu drošības uzlabošanu un datorizētas ekonomikas attīstību. Bulgārijas uzmanības lokā būs arī Audiovizuālo mediju pakalpojumu direktīvas pārskats, autortiesību regulējuma modernizācija, Mobilitātes pakotnes priekšlikumi, Darbinieku nosūtīšanas direktīva un sociālās drošības sistēmas koordinācijas noteikumi.

**Latvijas nostāja:**

Latvijai ir svarīga dzīves līmeņa izlīdzināšanās (sociālekonomiskā konverģence) starp ES dalībvalstīm. Sarunās par ES daudzgadu budžeta ietvaru pēc 2020. gada vēlēsimies panākt līdzsvaru starp ES līgumos nostiprinātiem ES iekšējās attīstības un konverģences mērķiem (tai skaitā kohēzijas un lauksaimniecības politikas) un jaunajiem izaicinājumiem (piemēram, migrācija, iekšējā un ārējā drošība, klimata pārmaiņas). Tāpat iestāsimies par to, lai ES daudzgadu budžeta apjoms pēc 2020. gada būtu pietiekams visu ES prioritāšu finansēšanai.

Latvija ir gandarīta, ka Bulgārija turpinās strādāt pie konkurētspējas un izaugsmes jautājumiem. Jāturpina stiprināt ES Vienoto tirgu, strādājot pie šķēršļu novēršanas. Īpaši svarīgi pastiprināt centienus darbā pie pakalpojumu jomas stiprināšanas un tās potenciāla izmantošanas, izstrādājot regulējumu, kas veicina pārrobežu tirdzniecību. Jāsaglabā ambicioza pieeja arī ES Digitālā vienotā tirgus izveidē, pabeidzot darbu pie tādiem Digitālā vienotā tirgus priekšlikumiem kā Audiovizuālo mediju pakalpojumu direktīva, Eiropas elektronisko sakaru kodeksa izveide, Autortiesību pakotne, satvara izveide nepersonizētu datu brīvai plūsmai, E-privātuma regula. Latvijai svarīgi, lai diskusijās par Mobilitātes pakotnes autotransporta priekšlikumiem Darbinieku nosūtīšanas regulējums tiktu piemērots proporcionāli un sektora specifikai atbilstoši, norādot izņēmumus kā, piemēram, tranzīts.

Latvija atbalsta Ekonomikas un monetārās savienības padziļināšanu. Mūsu interesēs ir eirozonas un ES ekonomikas stabilitāte un noturība pret potenciālām krīzēm. Latvijas prioritāte ir Banku savienības pabeigšana.

Latvija atbalsta darba turpināšanu iekšējās un ārējās drošības jomās. Iekšējās drošības jomā Latvijai ir svarīgs informācijas apmaiņas jautājums un, it īpaši, ES informācijas sistēmu sadarbspēja, kas nodrošinātu efektīvāku cīņu ar terorismu un noziedzību. Ārējās drošības jomā svarīgi būs sākt Pastāvīgās un strukturētās sadarbības projektu praktisko īstenošanu, Eiropas Aizsardzības rūpniecības attīstības programmas ieviešanu, kā arī turpināt attīstīt ES un NATO sadarbību.

Migrācijas jomā svarīgi turpināt visaptverošu pieeju, stiprinot ārējo robežu pārvaldību, veltot maksimālas pūles efektīvas atgriešanas politikas īstenošanai un sadarbībai ar galvenajām migrantu izcelsmes un tranzīta valstīm. Patvēruma politikas reformas jautājumā jārod visām dalībvalstīm pieņemams risinājums.

Latvija līdzīgi kā Bulgārija atbalsta Rietumbalkānu valstu ES perspektīvu. Šo valstu integrācijas process ES ir atkarīgs no katras valsts individuālā snieguma. Aicinām Bulgārijas prezidentūru uzturēt arī Austrumu partnerību kā ES ārpolitikas prioritāti.

1. **2018. gada 22.-23. marta Eiropadomes sagatavošana - izvērstā darba kārtība**

VLP sanāksmē dalībvalstis tiks iepazīstinātas ar 22. - 23. marta Eiropadomes darba kārtības projektu. Informatīvā ziņojuma iesniegšanas brīdī Eiropadomes izvērstās darba kārtības projekts vēl nav pieejams.

Paredzams, ka Eiropadome izvērtēs Vienotā tirgus stratēģiju īstenošanu un pievērsīsies klimata un enerģētikas, kā arī tirdzniecības jautājumiem un sociālajai dimensijai. Tāpat plānots, ka valstu un valdību vadītāji diskutēs par digitālajiem jautājumiem, pētniecību un inovācijām.

22. vai 23. martā plānota arī Eiropadomes 50. panta formāta sanāksme.

1. **Likuma vara Polijā**

Eiropas Komisija (turpmāk – EK) informēs dalībvalstis par 2016. gada 20. decembrī pieņemtajiem trīs lēmumiem par likuma varu Polijā:

1. Rekomendēt Padomei uzsākt t.s. 7.1. panta procedūru. Līguma par Eiropas Savienību 7.1. pants paredz:

a. 1/3 Padomes locekļu vai Eiropas Parlamenta (turpmāk – EP), vai EK priekšlikums uzsākt LES 7.1. panta procedūru;

b. Padome uzklausa attiecīgo dalībvalsti. Pēc uzklausīšanas Padome var ar 4/5 dalībvalstu vairākumu (22 no 27 dalībvalstīm), pēc EP piekrišanas saņemšanas, pieņemt attiecīgajai dalībvalstij rekomendācijas;

c. Ja rekomendācijas netiek izpildītas, un pusēm pieņemams risinājums netiek panākts, tad Padome var pieņemt lēmumu ar 4/5 dalībvalstu vairākumu (22 no 27 dalībvalstīm), saņemot EP piekrišanu, ka pastāv nopietns vērtību pārkāpumu risks;[[1]](#footnote-2)

2. Nosūtīt Polijai ceturto rekomendāciju, kas papildina trīs iepriekšējās (27.07.2016., 21.12.2016., 27.07.2017.), dodot Polijai trīs mēnešus laika, lai ieviestu rekomendācijā ietvertās darbības;

3. Vērsties Eiropas Savienības Tiesā pret Poliju par pieņemto Polijas Likumu par vispārējo tiesu sistēmas organizāciju.

Prezidentūra šobrīd neplāno dalībvalstu diskusiju vai Padomes lēmuma pieņemšanu.

**Latvijas nostāja:**

Kā izriet no Līguma par Eiropas Savienību[[2]](#footnote-3), ES ir izveidota un pastāv, balstoties vērtībās, t.sk. likuma varā. Latvija vienmēr atbalstījusi likuma varas dialoga izveidi un īstenošanu Padomē. 2017. gada maijā un septembrī Vispārējo lietu padomē notika diskusija par likuma varu Polijā. Abu diskusiju laikā Latvija aicināja EK un Poliju uz atvērtām un konstruktīvām sarunām situācijas risinājumam. EK lēmuma rekomendēt Padomei uzsākt t.s. 7.1. panta procedūru kontekstā, Latvija uzskata, ka šo sarunu potenciāls nebija izsmelts un būtu bijis lietderīgi turpināt dialogu. Uzskatām, ka dialogs vēl arvien ir iespējams. Uz to, norāda pēdējā laika tikšanās un sarunas starp Polijas un EK amatpersonām. Ceram, ka šo sarunu rezultātā tiks panākts pusēm pieņemams risinājums. Saskaņā ar procedūru Padomē vēlamies uzklausīt abu pušu – EK un Polijas - viedokli. Tikai pēc abu pušu uzklausīšanas Latvija formulēs savu nostāju.

**Vispārējo lietu padomes (50. panta formāta) sanāksmē izskatāmie jautājumi**

Sanāksmes darba kārtībā iekļauti sekojoši jautājumi:

1. stāvoklis Apvienotās Karalistes (AK) izstāšanās no ES sarunās;
2. gatavošanās Eiropadomei (50. panta formātā) 22. vai 23. martā.

Š.g. 29. janvārī Vispārējo lietu padomes (50. panta formāta) sanāksmē tika pieņemts ES mandāts sarunām ar AK par pārejas periodu, kas ļāva ES sarunvedim M. Barņjē (*Michel Barnier*) uzsākt sarunas ar AK par iespējamo pārejas periodu.

Š.g. 6. - 9. februārī norisinājās septītā ES – AK sarunu kārta. M. Barņjē informēs ministrus par sarunu virzību.

22. vai 23. martā notiks Eiropadomes 50. panta formāta sanāksme, kur plānots apstiprināt vadlīnijas ES – AK sarunām par nākotnes attiecību ietvaru.

**Latvijas nostāja:**

ES piedāvātie pārejas perioda nosacījumi nodrošinātu sakārtotu pāreju starp AK izstāšanos no ES un vienošanos par ES un AK attiecībām nākotnē.

Būtiski, ka AK nāktu klajā ar:

* + nostāju par vēl atlikušajiem, neatrisinātajiem izstāšanās jautājumiem, piemēram, tirgū izvietotās preces līdz AK izstāšanās brīdim, muitas procedūras, publiskā iepirkuma procedūras, iesāktās procedūras starp AK un ES institūcijām un starp AK iestādēm un ES 27 dalībvalstu iestādēm;
	+ nostāju par pārejas perioda nosacījumiem;
	+ redzējumu par nākotnes sadarbību ar ES.

Latvijas un Eiropas Savienības interesēs ir nodrošināt skaidrību tās pilsoņiem, uzņēmējiem, kā arī starptautiskajiem partneriem. Tāpēc ceram, ka līdzšinējās vienošanās tiks ievērotas un korekti iestrādātas Izstāšanās līguma projektā.

**2. Latvijas delegācija ES Vispārējo lietu padomes un ES Vispārējo lietu padomes (50. panta formāta) 2018. gada 27. februāra sanāksmēs**

Delegācijas vadītājs: Edgars Rinkēvičs, ārlietu ministrs.

Delegācijas dalībnieki: Sanita Pavļuta-Deslandes, vēstniece, pastāvīgā pārstāve Eiropas Savienībā;

Solveiga Silkalna, Ārlietu ministrijas valsts sekretāra vietniece Eiropas lietās;

Māra Engelbrehta, pirmā sekretāre, Antici, Latvijas Republikas Pastāvīgā pārstāvniecība Eiropas Savienībā;

Vita Sliede, pirmā sekretāre, Latvijas Republikas Pastāvīgā pārstāvniecība Eiropas Savienībā;

Tatevika Paronjana, trešā sekretāre, Latvijas Republikas Pastāvīgā pārstāvniecība Eiropas Savienībā;

Reinis Virsis, vecākais referents, Ārlietu ministrijas Vispārējo un institucionālo lietu nodaļa.

Iesniedzējs: Ārlietu ministra vietā –

 izglītības un zinātnes ministrs Kārlis Šadurskis

Vīza: Valsts sekretāra p.i. Normans Penke

R. Virsis, 67016258

reinis.virsis@mfa.gov.lv

1. *Līguma par Eiropas Savienību 7.1 pants paredz: “Padome pēc trešdaļas dalībvalstu, Eiropas Parlamenta vai Eiropas Komisijas pamatota priekšlikuma, saņēmusi Eiropas Parlamenta piekrišanu, ar četru piektdaļu tās locekļu balsu vairākumu var konstatēt, ka ir droša varbūtība, ka kāda dalībvalsts varētu nopietni pārkāpt 2. pantā minētās vērtības. Pirms nākt klajā ar šādu konstatāciju, Padome uzklausa attiecīgo dalībvalsti un, pieņemot lēmumu saskaņā ar to pašu procedūru, var šai dalībvalstij adresēt ieteikumus. Padome pastāvīgi pārbauda, vai pamatojums, uz kura balstīta konstatācija, vēl aizvien ir spēkā.”* [↑](#footnote-ref-2)
2. *Līguma par Eiropas Savienību 2. pants.* [↑](#footnote-ref-3)